SUID-AFRIKAANSE RADIOLIGA NUUS VIR SONDAG 26 JULIE 2026

Goeie môre en welkom by die weeklikse nuus uitsending van die Suid-Afrikaanse Radioliga, ZS6SRL, gelees deur ________________________ (jou naam, roepsein en QTH).

Die Suid-Afrikaanse Radioliga saai elke Sondag nuus bulletins uit in Afrikaans sowel as Engels om 08:15 en 08:30 Sentraal Afrika Tyd onderskeidelik op HF sowel as op verskeie BHF- en UHF-herhalers. Hierdie uitsendings word ook via Echolink en Allstar Node 53511 herlei deur Johan, ZS6JPL. Die oudio bulletins kan afgelaai word vanaf https://sarlnews.podbean.com/, terwyl die teks bulletins by https://mysarl.org.za/sarl-news/ afgelaai kan word.

In die nuus vandag:

DIE ZS1 QSO-PARTYTJIE VANMIDDAG

AMSAT SA RUIMTE SIMPOSIUM SE HOOF REFERAAT WORD GELEWER DEUR WRC-KENNER 

en

DIE SARL HAMNET WES-KAAP MESHCORE TEGNOLOGIE PRAATJIE

Bly ingeskakel vir meer inligting oor hierdie en ander interessante nuus items

DIE ZS1 QSO-PARTYTJIE VANMIDDAG

Vanmiddag van 16:00 tot 17:00 UTC kan jy deelneem aan die ZS1QSO-partytjie. Almal werk slegs die Wes-Kaap met GG en foon aktiwiteit op 40 meter. Die uitruiling is ‘n RS of RST verslag en jou provinsiale of landsafkorting. Dien jou logstaat teen 21:59 UTC op Sondag 9 Augustus 2026 in by zs1ct@ctarc.org.za.

'N KORT OPDATERING OOR SUID-AFRIKA SE PICO-BALLONNE

ZS6SRC-37 Kanaal 104 in die 10 m band het die aarde reeds twee maal omsirkel en is tans oor die Stille Oseaan naby Suid Amerika.  Die ballon is reeds 29 dae in sy tog en het 100 735 km afgelê. ZS6SRC-84 kanaal 465 in die 20 m band het in twaalf dae 28 333 km afgelê en is oor die Atlantiese oseaan.  Dit het etlike dae oor Brasilië, Suid Amerika spandeer!

ZS6SRC-85 kanaal 532 in die 20 m band het slegs omtrent 5 040 km afgelê voordat dit die laaste keer sowat 6 dae gelede gehoor is toe dit Australiese lugruim binne gegaan het. ZS6ZU-11 kanaal 424 in die 20 m band het sowat 13 880 km afgelê voordat dit die laaste keer gehoor was ongeveer 4 dae gelede. Dit was toe in die middel van die Stille Oseaan onderweg na Suid Amerika.

DIT IS BYNA TYD VIR LEKKENDE VOERLYN EN ANDER WARE STORIES

Hierdie is 'n herinnering om 'n vriend te nooi en by die Kraguur Tegnologie Gesprek aan te sluit hierdie komende Woensdagaand om 19:00 SAT waar ons spesiale gas en kommunikasie ghoeroe, Henry, ZS6IIX, ons op 'n diep en donker kommunikasie reis sal neem. Gryp jou harde hoede, trek jou stewels aan en neem jou draagbare radio saam terwyl ons soek na die lig aan die einde van die tonnel.

Hierdie Kraguur Tegnologie Gesprek sal die evolusie van ondergrondse kommunikasie volg en jou soveel interessante feite verskaf dat jy die held by jou volgende braai sal wees. Jy sal nie net oor lekkende voerlyne leer nie, maar Henry gaan DMR en Wi-Fi insluit sonder ekstra koste. Wat 'n wonderlike reis gaan dit wees.

Jou plek is bespreek, so maak asseblief seker dat jy gepas aangetrek is en aangemeld is by Zoom of 'n gekoppelde herhaler teen 19:00 SAT hierdie komende Woensdagaand 29 Julie. Om toegang tot hierdie unieke ervaring te verkry, benodig jy die volgende aanmeldings: die vergadering-ID is 853 0134 3276 en die wagwoord is 304951. Ons het beperkte spasie in die hysbak, maar kan steeds 'n paar meer avonturiers op ons reis na die dieptes akkommodeer. Gaan voort en versprei die woord.

AMSAT SA RUIMTE SIMPOSIUM SE HOOF REFERAAT WORD GELEWER DEUR WRK-KENNER 

By die Wêreld Radio Konferensie 2027 (WRK-27) sal baie aandag gefokus word op wetenskap-kommunikasie met betrekking tot kommunikasie op en om die maan en ondersteunings-strukture op aarde. By die AMSAT SA 2026 Ruimtesimposium op Saterdag 1 Augustus sal Linden Petzer die hoofrede lewer. Linden is die stigter en eienaar van Linden Petzer Consulting, 'n onafhanklike konsultasie-maatskappy wat spesialiseer in spektrumbestuur en IKT-regulatoriese sake.

Registreer nou vir die simposium wat virtueel op die AMSAT SA Webex-platform op Saterdag 1 Augustus 2026 gehou sal word. Registrasie is gratis vir lede van IARU en AMSAT-Lidverenigings. Vir nie-lede is daar 'n klein registrasiefooi.

Die hoofrede sal aangebied word deur Gwyn Griffiths, GW3ZIL, 'n lid van die HamSCI-gemeenskap. Sy referaat is getiteld “Die HamSCI Persoonlike Ruimte Weerstasie: Ontwikkeling, Implementering en Data. Die HamSCI Persoonlike Ruimte Weerstasie (PSWS) is 'n modulêre stelsel. Na 'n kort inleiding tot die tegniese aspekte van elke komponent en hul ontwikkeling, sal die praatjie voorbeelde van huidige ontplooiings by tuis- en afgeleë stasies wys. Hoe om toegang tot PSWS-data te verkry en te leer wat dit oor ruimteweer wys, rond die aanbieding af.
Daar is ook 'n nuweling op die Suid-Afrikaanse satelliet toneel wat beplan om later vanjaar of vroeg volgende jaar 'n CubeSat te lanseer. Vind meer uit by die simposium.

Christo Kriek sal nuwe ontwikkelings deel oor die BACAR-projek wat die Secunda Amateur Radio Klub op 17 Oktober vanjaar sal loods. Burns Fisher WB1F AMSAT Ingenieur vir lugvaart sagteware sal AMSAT-vordering bespreek op drie verskillende satelliete wat in die volgende paar jaar gelanseer sal word. Stewart ZR1WT sal 'n referaat aanbied wat tipiese amateur radio Pico-ballonne beskryf wat in staat is om verskeie omseilings van die Aarde te voltooi terwyl hulle op nabye ruimte hoogtes werk en 'n verskeidenheid telemetrie-data uitstuur. Verder, deur die gebruik van die WSPR (Weak Signal Propagation Reporter) protokol, oorspronklik ontwikkel deur Joe Taylor, kan feitlik enige vorm van telemetrie oorgedra word sonder wysiging aan die protokol self. Besoek http://www.amsatsa.org.za vir besonderhede oor die ander aanbiedings sowel as die registrasieskakel.

Jy luister na ŉ nuus uitsending van die Suid-Afrikaanse Radioliga.

KLUB NUUS

Jy word hartlik uitgenooi om by die Pretoria Amateurradioklub aan te sluit vir hul volgende Snuffelmark en kattebak verkoping op Saterdag 1 Augustus 2026. Dit vind plaas by hul nuwe Klubhuis te Catherinestraat 16, Shere, Pretoria-Oos. Kom geniet die kuier saam met mede-amateurs en vriende. Ander amateur radio klubs is ook welkom om amateur-verwante toerusting te kom verkoop en hul klubs te bemark. Bring die hele gesin saam. Daar is padel-bane, 'n restaurant met 'n spesiale "HAM"-spyskaart en speelplekke vir die kleinkinders. Die begintyd is 09:00 vir verkopers en 10:00 vir kopers. Om 'n stalletjie of tafel te bespreek, kontak Almero du Pisani, ZS6LDP, by 083 938 8955 of stuur 'n e-pos na almerodps@gmail.com. Sien jou op Saterdag 1 Augustus by ons Snuffelmark en kattebak verkoping in Pretoria.

Die Oos-Rand Amateurradioklub is betrokke by die tweede Afrika Padvinder Moot van 1 tot 8 Augustus by Arrowepark in Benoni. Op Sondag 2 en Maandag 3 Augustus sal hulle die ZS9YOTA roepsein gebruik om amateur radio vir die Padvinders van verskeie lande te wees. Luister uit en maak kontak met ZS9YOTA.

Die algemene jaarvergadering van die Centurion Radioamateurklub sal plaasvind om 11:00 SAT op Saterdag 8 Augustus 2026 by 'n lokaal in Centurion.

DIE SARL HAMNET WES-KAAP MESHCORE TEGNOLOGIE PRAATJIE.

Jan, ZS1LAM rapporteer Na 'n uitgebreide praatjie oor MeshCore wat deur Danie, ZS1OSS by die onlangse BARK-ledevergadering op Saterdag 20 Junie in Stellenbosch gelewer is, is 'n belangstelling in die onderwerp van lyn af Mesh kommunikasie onder radio amateurs en nie-amateur lede van die publiek aangewakker. Wat hierdie praatjie merkwaardig gemaak het, is die feit dat verskille tussen verskillende Mesh-toepassings, bv. Meshtastic en MeshCore, bespreek en vergelyk is vir die individu om te bepaal watter toepassing die beste in enige scenario sou werk.

Michael, ZS1MJT het ook die vergadering bygewoon, maar moes vroeg vertrek om die HAM1 MeshCore-herhaler by die Hawequa herhaler-terrein te installeer. Toe die MeshCore-praatjie afgesluit was, kon deelnemers, gewapen met hul nodusse, die HAM1 MeshCore-herhaler vir die eerste keer aanlyn sien gaan!

As gevolg van die massiewe belangstelling in van lyn af kommunikasie in die Wes-Kaap en die eksponensiële groei in die MeshCore-maas, het SARL HAMNET Wes-Kaap besluit om 'n soortgelyke aanbieding aanlyn aan te bied. Hierdie geleentheid het op Donderdag 23 Julie om 19:30 op die Teams-platform plaasgevind. 96 registrasies is ontvang, meestal ZS1-stasies met 'n billike verteenwoordiging van die oorblywende ZS-afdelings. 25% van die geregistreerdes was nie-amateur individue wat belangstelling in Mesh-verwante kommunikasie en MeshCore getoon het. 68 geregistreerdes is in die Tegniese Praatjie-program geplaas en goeie resensies is daarna deur verskeie sosiale media kanale gegee. Hierdie geleentheid is opgeneem en is nou beskikbaar om te sien by https://links.gadgeteer.co.za/meshcoretalk.

DIE NUWE ARRL 10-BAND DXCC-TOEKENNING.

Die ARRL het die nuwe 10-Band DXCC-toekennings-plak bekendgestel, wat radio amateurs erken wat DXCC op al tien HF-amateur bande van 160 tot 6 meter behaal het. Die nuwe toekenning vier die prestasie om ten minste 100 DXCC-entiteite op elk van die volgende bande te bevestig: 160, 80, 40, 30, 20, 17, 15, 12, 10 en 6 meter (uitgesluit 60 meter). Geskiktheid is gebaseer op die totale QSLs wat in jou ARRL Logbook of The World® (LoTW®) rekening weerspieël word. Geen bykomende kontakte word benodig behalwe dié wat nodig is om vir DXCC op elke individuele band te kwalifiseer nie. Indien jou DXCC-krediete nie reeds in LoTW sigbaar is nie, moet jy eers jou DXCC- en LoTW-profiele koppel deur 'n krediet-samesmelting by die ARRL-toekennings-lessenaar aan te vra.

DIE SARL HF FOON, DIGITALE EN GG-KOMPETISIES

Die SARL se Premier-kompetisie, die Augustus HF-foon, digitale en GG-kompetisies, is amper hier. Die doel van die drie SARL HF-kompetisies is dat deelnemers soveel amateurs as moontlik in Suider-Afrika op die 20-, 40- en 80 m-amateur bande moet kontak. Daar is verskeie trofeë om te wen vir die drie kompetisies. Die SARL HF-foon kompetisie begin die Augustus reeks en duur van 14:00 tot 17:00 UTC op Sondag 2 Augustus 2026.

Jy kan deelneem as 'n enkel operateur, enkel radio – enkel band stasie; 'n enkel operateur, enkel radio - alle bande stasie; 'n multi-operateur – enkel band stasie of 'n multi-operateur - alle bande stasie met 'n JD of Jeug of oorleg vir elke kategorie. Individuele deelnemers en klubstasies word aangemoedig om mee te ding. Die uitruiling is 'n realistiese RS-verslag en 'n opeenvolgende reeksnommer wat by 001 begin. Elke QSO tel een punt; elke area wat per band gewerk word, tel twee punte en elke stasie wat op al drie bande gewerk word, tel twee punte.

Vir die HF-foon kompetisie is daar drie trofeë – vir die alle bande stasie wat die hoogste telling behaal, vir die enkel band stasie wat die hoogste telling behaal en vir die nuwe radio amateur (Oktober 2025 en Mei 2026 RAE) wat die hoogste telling behaal. Onthou daar is trofeë vir die JD en die jong radio amateur wat die hoogste telling in al drie kompetisies behaal.

VOORTPLANTINGSVOORSPELLING

Hannes Coetzee, ZS6BZP, berig dat daar gedurende die week lae tot gematigde sonaktiwiteitsvlakke verwag word. Tans is daar 6 sonvlekgroepe met eenvoudige tot gevorderde magnetiese samestellings sigbaar. Daar is 'n hoë waarskynlikheid vir die voorkoms van C en 'n gematigde waarskynlikheid vir M-klas sonfakkels. Diegene wat hulle eie frekwensievoorspellings wil doen, kan 'n verwagte effektiewe sonvlektelling van 99 vir die week gebruik. Radio amateurs kan veral laatmiddag DX openinge op die 30 tot 15 m bande verwag. Besoek gerus die webtuiste spaceweather.sansa.org.za vir meer inligting.

Nou die dagboek van gebeure vir die volgende paar weke:

Vandag –  die Eilande op die Lug-kompetisie asook die ZS1 QSO Partytjie
28 en 29 Julie – die Delta Aquarids Meteoorreën
1 Augustus - die AMSATSA Ruimtesimposium en die ZS6PTA snuffelmark
2 Augustus – die SARL HF Foon kompetisie
2 en 3 Augustus – ZS9YOTA van die Afrika Rover Moot
9 Augustus – die SARL YL QSO Partytjie, die SARL HF Digitale Kompetisie en Vrouedag, 
10 Augustus – ‘n Openbare vakansiedag
12 en 13 Augustus – die Perseïdes Meteoorreën
15 en 16 Augustus – die Vuurtoring naweek, die SARL Jeug QSO partytjie en die Noord Amerikaanse ESB QSO Partytjie
19 Augustus – die SARL Woensdag 80 m Klub Kompetisie

Om die bulletin mee af te sluit, ‘n opsomming van ons hoof berig:

Vanmiddag van 16:00 tot 17:00 UTC kan jy deelneem aan die ZS1QSO-partytjie. Almal werk slegs die Wes-Kaap met GG en foon aktiwiteit op 40 meter. Die uitruiling is ‘n RS of RST verslag en jou provinsiale of landsafkorting. Dien jou logstaat teen 21:59 UTC op Sondag 9 Augustus 2026 in by zs1ct@ctarc.org.za.

Dit bring ons aan die einde van hierdie bulletin.

Ons nooi klubs en individue uit om nuusberigte van belang vir radioamateurs en kortgolfluisteraars in te dien, indien moontlik in beide Engels en Afrikaans, deur die nuusberig op te laai by https://mysarl.org.za/news-inbox/ en/of die items te stuur na news@sarl.org.za, nie later nie as die Vrydagoggend voor die bulletin datum.

Luister elke Sondag oggend om 10:00 Sentraal Afrika Tyd na "Amateur Radio Today." Daar is ‘n herleiding op 7 115 kHz laer syband deur Louie, ZR4DJL, en verskeie herleidings op BHF en UHF frekwensies regoor Suid Afrika. 

In Kaapstad kan jy om 10:30 SAT luister op die 145,700 MHz-herhaler met Echolink na ZS1DCC-R, danksy Dave, ZS1DFR. 

In Bloemfontein kan luisteraars inskakel op die 145,7625 MHz-herhaler om 08:15 en 08:30 vir die SARL Nuus en weer om 10:00 SAT vir AR Today.

'n Heruitsending aangebied deur Andy, ZS6ADY vind op Maandae aande om 19:30 Sentraal Afrika Tyd op 3 620 kHz plaas. 

Ons ontvang graag jou sein rapporte, kommentaar en voorstelle, stuur 'n e-pos aan artoday@sarl.org.za.  

Jy het geluister na 'n nuus uitsending van die Suid-Afrikaanse Radioliga, geskryf deur Hannes Enslin, ZS6JDE, geproeflees deur Dennis Green, ZS4BS en gelees deur ....................................

Van die Nuusspan, die beste wense vir die week vorentoe.
